नई दिल्ली. डीयू में दाखिले के लिए आवेदन प्रक्रिया 5 जून से शुरू होने जा रही है। पहली कट ऑफ 27 जून को जारी होगी। छात्रों के मन में चार वर्षीय कोर्स की दाखिला प्रक्रिया को लेकर उलझन बरकरार है।
अभिभावकों के मन भी यह सवाल उठ रहे हैं कि वे बच्चों के दाखिले के लिए कैसे आवेदन करें और ऑनर्स व प्रोफेशनल कोर्स में दाखिले का क्राइटेरिया क्या है? विभिन्न कोर्सेज की दाखिला कट ऑफ क्या जाएगी? इन तमाम उलझनों को सुलझाते हुए डीयू के डीन स्टूडेंट वेलफेयर प्रो. खुराना बताते हैं कि दाखिला प्रक्रिया में किसी प्रकार का कोई फेरबदल नहीं हुआ है।
बस कोर्सेज के नाम बदल गए हैं। प्रक्रिया वही पुरानी है। छात्र ऑनलाइन और ऑफलाइन किसी भी तरह से दाखिले के लिए आवेदन कर सकते हैं। सभी कोर्सेज का स्ट्रक्चर डीयू की वेबसाइट पर उपलब्ध हैं और इस बार कॉमर्स में दाखिले के लिए गणित पढ़ा होना जरूरी नहीं है।
कोर्स वाइज ऐसे मिलेगा एडमिशन
डीयू के प्री-एडमिशन ओएमआर फॉर्म से सभी कॉलेजों में पढ़ाए जाने वाले 40 कोर्सेज और करीब 57 कॉलेजों में दाखिले के लिए एक साथ आवेदन किया जा सकेगा। फॉर्म में शामिल कोर्सेज में दाखिले के लिए केवल डीयू द्वारा जारी कट ऑफ के आधार पर मिलता है। लेकिन सेंट स्टीफन, जीसस एंड मेरी और कॉलेज ऑफ आर्ट्स की दाखिला प्रक्रिया में अलग से आवेदन करना होगा। प्रोफेशनल कोर्सेज में दाखिले के लिए अलग से फॉर्म भरकर आवेदन करना होगा। इन कोर्सेज में दाखिले के लिए प्रवेश परीक्षा से होते हैं।
इस बार का ओएमआर फॉर्म
डीयू में इस बार तैयार किया गया प्री-एडमिशन ओएमआर दाखिला आवेदन फॉर्म में कुछ बदलाव किए गए हैं। लेकिन दाखिला प्रक्रिया में किसी प्रकार का बदलाव नहीं है। इस बार दाखिला फॉर्म में छात्र के स्कूल की जानकारी मसलन छात्र पब्लिक स्कूल में या सरकारी स्कूल में पढ़ा है, दिल्ली में पढ़ा है तो कहां से? दिल्ली के बाहर से हैं तो कौन से राज्य से, मांगी गई है।
इस बार कॉलेजों के नाम फॉर्म से हटा दिए गए हैं। कोर्सेज के नाम अब बीए या बीकॉम न होकर डीसी-वन (डिसिप्लिन-वन) बेचलर विद ऑनर्स इन कॉमर्स, इकोनॉमिक्स, गणित, इतिहास एवं हिंदी आदि होगा। करीब चालीस कोर्सेज और 57 कॉलेजों में दाखिले के लिए सेंट्रलाइज्ड ओएमआर दाखिला फॉर्म जारी किया जाएगा। खास बात यह है कि इस बार एससी और एसटी श्रेणी के छात्रों का कॉलम भी अब सामान्य और ओबीसी श्रेणी के छात्रों के साथ ओएमआर फार्म में बनाया गया है जिससे इस बार सभी छात्रों के लिए कॉमन दाखिला आवेदन प्रक्रिया अपनाई जाएगी।
प्रोफेशनल कोर्सेज का दाखिला शेड्यूल
हिंदी पत्रकारिता ऑनर्स
दाखिलाआवेदन के लिए फॉर्म 3 जून से आर्ट फैकल्टी नॉर्थ कैंपस में सुबह 10 से दोपहर तीन बजे तक मिलेंगे। फॉर्म भरकर जमा कराने की अंतिम तारीख 17 जून है। बारहवीं में सामान्य श्रेणी के छात्र के 55 फीसदी, एससी-एसटी ने 50 फीसदी अंक होने अनिवार्य हैं। दसवीं या बारहवीं में हिंदी का अध्ययन जरूरी है। प्रवेश परीक्षा 23 जून को नॉर्थ कैंपस स्थित आर्ट फैकल्टी में होगी। यह कोर्स अदिति महाविद्यालय, भीमराव आंबेडकर कॉलेज, श्री गुरुनानक देव खालसा कॉलेज और रामलाल आनंद कॉलेज में पढ़ाया जाता है।
बीएलएड (बैचलर्स इन एलिमेंट्री एजुकेशन)
आवेदन की अंतिम तारीख 11 जून है। प्रवेश परीक्षा 23 जून को होगी। दाखिले के लिए मेरिट लिस्ट 8 जुलाई को जारी होगी। दाखिले के लिए केवल ऑनलाइन आवेदन प्रक्रिया है।
फ्रेंच, जर्मन, रशियन व स्पेनिश में डिप्लोमा
आचार्य नरेंद्र देव कॉलेज में यह सेल्फ फाइनेंस कोर्सेज के तौर पर पढ़ाए जाते हैं जिसमें दाखिला आवेदन 27 जून से एक जुलाई के बीच होगा। पहली दाखिला लिस्ट 15 से 17 जून को जारी की जाएगी।
ऑनर्स इन मैनेजमेंट स्टडीज (बीएमएस)
डीयू के तेरह कॉलेजों में पढ़ाए जाने वाले हॉट प्रोफेशनल कोर्सेज बीबीएस, बीबीई, बीएफआई को मिलाकर बीएमएस कोर्स का चार वर्षीय स्ट्रक्चर बनाया गया है। यह कोर्स छह कॉलेजों में पढ़ाया जाएगा जिसमें दाखिला के लिए 10 जून तक ऑन लाइन आवेदन लिए जा रहे हैं।
अन्य हॉट प्रोफेशनल कोर्सेज
बैचलर विद ऑनर्स इन फ्रेंच, जर्मन, स्पेनिश, इटेलियन स्टडीज-डिपार्टमेंट ऑफ जर्मनिक एंड रोमन्स, ऑनर्स इन म्यूजिक- फैकल्टी ऑफ म्यूजिक एंड फाइन आर्ट्स, सोशल वर्क ऑनर्स और बीटेक/ बीएस. इन इनोवेशन विद मैथमेटिक्स एंड आईटी बीटेक (हृयूमेनिटीज)-क्लस्टर इनोवेशन सेंटर का दाखिला शेड्यूल जल्द डीयू द्वारा जारी किया जाएगा।
ऐसे निकालें बेस्ट ऑफ फोर
बारहवीं में आर्ट्स और कॉमर्स से पढ़े छात्र अपने कोई भी तीन मुख्य विषय और एक भाषा के अंक जोड़कर उसे चार से भाग दे दें। जो भी प्रतिशत आएगा वही दाखिले की कट ऑफ होगी। साइंस स्ट्रीम के छात्रों के लिए कटऑफ पीसीएम या बी (फिजिक्स, कैमिस्ट्री, मैथ या फिर बायोलॉजी) में तीन विषयों को जोड़ को तीन से भाग देने पर प्राप्त प्रतिशत के हिसाब से तैयार होगी।
स्टीफेंस में पहले दिन दाखिले के लिए 2300 छात्रों ने किया रजिस्ट्रेशन
नई दिल्ली. डीयू के सेंट स्टीफेंस कॉलेज में शनिवार से शुरू हुई दाखिला प्रक्रिया के पहले दिन 2300 छात्रों ने ईमेल बनाकर रजिस्ट्रेशन के लिए आवेदन किया है जबकि रजिस्टर्ड छात्रों में से 800 ऐसे हैं, जिन्होंने दाखिला फॉर्म भी भर दिया है। इनमें से 451 छात्रों ने फीस आवेदन शुल्क भी जमा कर दिया है। कॉलेज के विभिन्न कोर्सेज में 400 सीटों के लिए आवेदन की अंतिम तारीख 19 जून है।
कॉलेज के अंग्रेजी विभाग में एसोसिएट प्राध्यापक डॉ. कैरेट गबरियल ने बताया कि पहले दिन कॉलेज के अंग्रेजी ऑनर्स में 120, इकोनॉमिक्स ऑनर्स में 118, गणित में 53, इतिहास में 51, केमिस्ट्री में 43, फिजिक्स में 39 और दर्शनशास्त्र में दाखिले के लिए आवेदन शुल्क सहित ऑनलाइन कम्पलीट दाखिला आवेदन प्राप्त हुए हैं। इस बार कॉलेज ने दाखिला प्रक्रिया को ऑनलाइन किया है, जिसमें क्रेडिट या डेबिट कार्ड से 50 रुपए आवेदन शुल्क लिया जा रहा है।
स्पोर्ट्स कोटे के लिए सेंट्रलाइज्ड फिटनेस
डीयू में स्पोर्ट्स कोटे से दाखिले के इच्छुक छात्रों को सेंट्रलाइज्ड प्री-एडमिशन ओएमआर भरने के अलावा कॉलेज टू कॉलेज जाकर दाखिला प्रक्रिया के लिए आवेदन करना पड़ता है। इस बार स्पोर्ट्स कोटे के छात्रों के लिए राहत वाली बात यह है कि उन्हें हर कॉलेज में जाकर फिटनेस टेस्ट नहीं देना होगा। डीयू स्पोर्ट्स काउंसिल ने स्पोर्ट्स कोटे से दाखिला आवेदन करने वाले छात्रों के लिए एक परफॉर्मा जारी किया है।
छात्र इसका प्रिंट आउट लेने के बाद किसी भी एक कॉलेज में जाकर ट्रायल दे और वहां इस परफॉर्मा पर मिले फिटनेस प्रमाण पत्र के आधार पर डीयू स्पोर्ट्स काउंसिल से भी इसे सर्टिफाइड कराने के बाद यह फिटनेस प्रमाण पत्र हर कॉलेज में स्पोर्ट्स दाखिले के लिए मान्य होगा।
इस बारे में डीयू स्पोर्ट्स काउंसिल की सचिव डॉ. मीरा सूद कहती हैं कि इसमें जंप, दौड़ और 50 मीटर दौड़ में रफ्तार की टाइमिंग का टेस्ट होता है। अब चेस, शूटिंग और तीरंदाजी के खेल कोटे से दाखिला आवेदन करने वाले छात्रों को तीन में एक टेस्ट क्वालीफाई करना जरूरी है। बाकी खेलों में दाखिले के लिए आवेदन करने वाले छात्रों को तीन में से दो टेस्ट क्वालीफाई करने होंगे। इस तरह से स्पोर्ट्स कोटे के तहत एडमिशन प्रक्रिया को आसान बनाने की कोशिश की गई है।
hin_Deva hin_Deva hin_Deva kas_Deva hin_Deva hin_Deva hin_Deva hin_Deva bho_Deva bho_Deva hin_Deva kas_Deva hin_Deva awa_Deva awa_Deva kas_Deva hin_Deva bho_Deva kas_Deva kas_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva